b'\n_START_ARTICLE_\nWilhelm Reich\n_START_SECTION_\nBiografi\n_START_PARAGRAPH_\nHan var ferdig utdannet lege i 1922, og samme \xc3\xa5ret startet han privat praksis som psykoanalytiker.  _NEWLINE_P\xc3\xa5 1920-tallet br\xc3\xb8t han med Freud og dannet en egen retning innen psykoanalysen: den s\xc3\xa5kalte \xc2\xabkarakteranalysen\xc2\xbb.  I 1930-\xc3\xa5rene mente han \xc3\xa5 ha oppdaget en fysisk energi, \xc2\xaborgon\xc2\xbb, som han mente eksisterte i atmosf\xc3\xa6ren og i alt levende. Han utviklet instrumenter som han mente kunne utnytte denne energien til \xc3\xa5 behandle sykdommer som f.eks. kreft._NEWLINE_Han var opptatt av hvordan den borgerlige, seksualfiendtlige moralen \xc3\xb8dela en naturlig livsutfoldelse, og f\xc3\xb8rte til fascisme og maktovergrep. Han gikk derfor inn for seksuell frigj\xc3\xb8ring._NEWLINE_I 1930 flyttet Reich til Tyskland, hvor han ble medlem av det tyske kommunistpartiet. _NEWLINE_I 1933 kom Hitler til makten i Tyskland. Reich ga ut boken Fascismens massepsykologi som ble forbudt av nazistene. Han ble ekskludert fra b\xc3\xa5de kommunistpartiet og den psykoanalytiske foreningen. Han r\xc3\xb8mte fra Tyskland og flyttet efter utvisning fra Danmark til Norge. _NEWLINE_I Norge underviste han p\xc3\xa5 psykologisk institutt, og arbeidet sammen med ledende norske psykiatere og psykologer. Ved Blindern universitet monterte han opp lange antenner med kabler som ledet til et eget rom hvor han samlet Ogoner. Disse ogonene skulle hjelpe mot flere typer psykiske lidelser s\xc3\xa5 vel som kreft. Han forsket ogs\xc3\xa5 p\xc3\xa5 elektriske spenninger p\xc3\xa5 huden under angstanfall og under orgasme. Dette falt ikke i god jord, og han ble angrepet i dagspressen. I 1939 flyttet han til USA hvor han fortsatte med forskningen p\xc3\xa5 orgon. Reich ville behandle kreft med orgonterapi. Dette f\xc3\xb8rte til at praksisen hans i 1947 ble etterforsket. Fordi han ikke kunne p\xc3\xa5vise at orgonmetodene kunne hjelpe kreftpasienter, fikk han forbud mot \xc3\xa5 fortsette med denne formen for terapi. B\xc3\xb8kene hans ble beslaglagt og brent av FDA (Food and Drug Administration). Han ble tiltalt og d\xc3\xb8mt til to \xc3\xa5rs fengsel i 1955. Han d\xc3\xb8de av hjerteinfarkt i fengselet  i 1957._NEWLINE_Wilhelm Reich mente han hadde greid \xc3\xa5 skape liv gjennom fysiske eksperimenter han foretok mens han bodde som flyktning i Norge p\xc3\xa5 1930-tallet. Det dreide seg angivelig om levende organismer som han kalte bioner. Slik s\xc3\xa5kalt spontan generasjon var da forlengst tilbakevist av Louis Pasteur._NEWLINE_Reich hadde mange tilhengere i det psykoanalytiske milj\xc3\xb8et i Norge. Blant de mest trofaste, norske tilhengerne var Nic Waal og Ola Raknes. Ogs\xc3\xa5 sosiologen Erik Gr\xc3\xb8nseth var fascinert av Reich, og hans bror Rolf Gr\xc3\xb8nseth utviklet ogs\xc3\xa5 sin egen retning innen vegetoterapi (\xc2\xabeksistensiell vegetoterapi\xc2\xbb). Det norske, reichianske milj\xc3\xb8et betegnes internasjonalt som et av de sterkeste Reich-orienterte, psykoanalytiske milj\xc3\xb8ene. Mye av dagens Norske Psykodynamiske milj\xc3\xb8 og dynamisk terapi har sitt opphav og inspirasjon i Reich sine tilhengere.'